b'\n_START_ARTICLE_\nLasse Lappalainen\n_START_SECTION_\nUra\n_START_PARAGRAPH_\nLappalainen on Kalevan Pallon oma kasvatti. H\xc3\xa4n voitti joukkueessa A-nuorten Suomenmestaruuden vuonna 2008. Saman vuoden toukokuussa 2008 Lappalainen teki juniorisopimuksen KalPan SM-liigajoukkueen kanssa. H\xc3\xa4n ei kuitenkaan tehnyt liigadebyytti\xc3\xa4\xc3\xa4n kaudella 2008\xe2\x80\x932009. Lappalainen oli KalPan A-nuorten tehokkain puolustaja tehoilla 14+13=27, joilla h\xc3\xa4n voitti koko A-nuorten SM-liigan puolustajien maalip\xc3\xb6rssin ja jakoi puolustajien pistep\xc3\xb6rssin kolmannen sijan Jokereiden Teemu Erosen kanssa. Lappalainen oli KalPan tehokkain puolustaja my\xc3\xb6s seuraavalla kaudella 2009\xe2\x80\x932010 tehoilla 4+17=21. H\xc3\xa4n jakoi A-nuorten SM-liigan puolustajien pistep\xc3\xb6rssin kymmenennen sijan JYPin Ossi Ikosen ja Bluesin Kristian N\xc3\xa4kyv\xc3\xa4n kanssa._NEWLINE_Kaudeksi 2010\xe2\x80\x932011 Lappalainen siirtyi vuoden mittaisella sopimuksella Mestis-joukkue Kajaanin Hokkiin. H\xc3\xa4nen tulokaskautensa toi 33 runkosarjaottelussa tehot 2+6=8 sek\xc3\xa4 kymmeness\xc3\xa4 karsintasarjan ottelussa tehot 3+2=5. Lappalaisen runkosarjaa haittasi hieman joulukuussa 2010 tullut olkap\xc3\xa4\xc3\xa4vamma. Kaudeksi 2011\xe2\x80\x932012 h\xc3\xa4n siirtyi vuoden mittaisella sopimuksella Savonlinnan Pallokerhoon, jossa Lappalainen teki Mestiksen yhden kauden piste-enn\xc3\xa4tyksens\xc3\xa4 tehoilla 9+12=21. H\xc3\xa4n oli SaPKon eniten maaleja tehnyt puolustaja. Lappalainen jakoi Mestiksen puolustajien pistep\xc3\xb6rssin seitsem\xc3\xa4nnen sijan Peliittojen Martin Ekstr\xc3\xb6min ja Jukureiden Lauri Taipaluksen kanssa. Kaudella 2012\xe2\x80\x932013 h\xc3\xa4n oli SaPKon tehokkain puolustaja (kauden laitahy\xc3\xb6kk\xc3\xa4j\xc3\xa4n\xc3\xa4 aloittaneen Teemu Suhosen kanssa) tehoilla 5+10=15, vaikka Lappalaisen kausi p\xc3\xa4\xc3\xa4ttyi olkap\xc3\xa4\xc3\xa4vammaan jo 27 pelatun runkosarjaottelun j\xc3\xa4lkeen tammikuussa 2013. H\xc3\xa4n edusti kauden aikana my\xc3\xb6s Pohjoisen joukkuetta Mestis Hockey Dayn t\xc3\xa4hdist\xc3\xb6ottelussa marraskuussa 2012._NEWLINE_Lappalainen jatkoi kaudella 2013\xe2\x80\x932014 uraansa vuoden mittaisella sopimuksella KooKoon paidassa. H\xc3\xa4n k\xc3\xa4rsi kuitenkin j\xc3\xa4lleen olkap\xc3\xa4\xc3\xa4vammasta, jonka takia Lappalainen pelasi runkosarjassa vain 17 ottelua. Lappalainen voitti kauden p\xc3\xa4\xc3\xa4tteeksi Mestiksen mestaruuden. Kaudeksi 2014\xe2\x80\x932015 h\xc3\xa4n siirtyi 1+1-vuotisella sopimuksella SM-liigajoukkue Saimaan Palloon. Lappalainen teki n\xc3\xa4in ollen miesten p\xc3\xa4\xc3\xa4sarjadebyyttins\xc3\xa4 jo Mestarien liigan avauskierroksella 21. elokuuta 2014 vieraissa sveitsil\xc3\xa4ist\xc3\xa4 EV Zugia vastaan. H\xc3\xa4n pelasi SaiPan kaikissa nelj\xc3\xa4ss\xc3\xa4 CHL-ottelussa ennen SM-liigakauden alkua, mutta liigadebyyttins\xc3\xa4 Lappalainen teki kauden toisessa ottelussa 13. syyskuuta 2014 Rauman Lukkoa vastaan. H\xc3\xa4n sai ottelussa j\xc3\xa4\xc3\xa4aikaa 13.55 minuuttia ja sai my\xc3\xb6s sy\xc3\xb6tt\xc3\xb6pisteen Simo-Pekka Riikolan tekem\xc3\xa4\xc3\xa4n maaliin. Lappalaisen liigauran avausmaali syntyi 13. tammikuuta 2015 vieraissa Rauman Lukkoa vastaan. H\xc3\xa4net palkittiin ottelun Ilta-Sanomien kahden t\xc3\xa4hden t\xc3\xa4htipelaajana. Kaikkiaan Lappalainen pelasi kauden aikana SM-liigassa varsin pieness\xc3\xa4 roolissa 33 runkosarja- ja yhden playoff-ottelun tehopistein 1+4=5. Huhtikuussa 2015 SaiPa k\xc3\xa4ytti h\xc3\xa4nen sopimuksessaan olleen option ja teki vuoden mittaisen jatkosopimuksen Lappalaisen kanssa._NEWLINE_Marraskuussa  2015 Lappalainen teki kaksivuotisen jatkosopimuksen SaiPan kanssa. Kaudella 2015\xe2\x80\x932016 h\xc3\xa4n vakiinnutti paikkansa seuran liigajoukkueessa ja teki 55 runkosarjaottelussa tehot 7+10=17. Kev\xc3\xa4\xc3\xa4n 2016 pudotuspeleiss\xc3\xa4 Lappalainen jakoi SaiPan sis\xc3\xa4isen pistep\xc3\xb6rssin voiton Chad Raun ja Ville H\xc3\xa4m\xc3\xa4l\xc3\xa4isen kanssa tehty\xc3\xa4\xc3\xa4n kuudessa puoliv\xc3\xa4lier\xc3\xa4ottelussa tehot 1+2=3. Kaudella 2017\xe2\x80\x932018 h\xc3\xa4n nousi SaiPan k\xc3\xa4rkipuolustajaksi ja oli joukkueen tehokkain puolustaja Kalle Maalahden kanssa tehoilla 5+20=25._NEWLINE_Kaudeksi 2018\xe2\x80\x932019 Lappalainen palasi kaksivuotisella sopimuksella kasvattajaseuraansa Kalevan Palloon. H\xc3\xa4nen odotettiin nostavan j\xc3\xa4lleen tasoaan, mutta Lappalaisen kausi osoittautui kuitenkin pettymykseksi, kun h\xc3\xa4n teki runkosarjassa vain 14 tehopistett\xc3\xa4 ja ker\xc3\xa4si heikon teholukeman -23. Lappalainen edusti KalPaan kauden aikana my\xc3\xb6s Spengler Cupissa, joka p\xc3\xa4\xc3\xa4ttyi joukkueen voittoon.'